b"\n_START_ARTICLE_\n13 game sayawng\n_START_SECTION_\nArgument\n_START_PARAGRAPH_\nPhuchit Pungnatong \xc3\xa9s acomiadat de la feina per no arribar a les expectatives que li exigeix l'empresa d'instruments musicals en la qual treballa. Phuchit ha de fer front, aleshores, a grans deutes acumulats en els darrers anys i que \xc3\xbanicament podr\xc3\xa0 liquidar si succeeix un miracle. Phuchit sent que est\xc3\xa0 vivint un mal son, el pitjor dia de la seva vida. Just en aquest moment rep una misteriosa trucada al seu tel\xc3\xa8fon m\xc3\xb2bil convidant-lo a participar en un joc, una mena de reality show misteri\xc3\xb3s, que consisteix a superar 13 proves._NEWLINE_Per cada prova superada se li ingressar\xc3\xa0 al seu compte una quantitat considerable de diners. La primera prova sembla f\xc3\xa0cil: matar una mosca, per\xc3\xb2 a mesura que la quantitat de diners ascendeix, les proves es tornen progressivament cada vegada m\xc3\xa9s complexes, degradants i perilloses. Per Phuchit superar totes les proves representa guanyar una quantitat enorme de diners amb la qual cosa podria resoldre definitivament tots els seus problemes econ\xc3\xb2mics. La xifra final del premi \xc3\xa9s de 100 milions de Baht. \xc3\x89s per aix\xc3\xb2 que Phuchit acaba acceptant la proposta i decideix participar en el concurs._NEWLINE_Els seus plans, per\xc3\xb2, es veuran truncats despr\xc3\xa9s d'un fet sinistre extraordinari que capgirar\xc3\xa0 la hist\xc3\xb2ria.\n_START_SECTION_\nPersonatges\n_START_PARAGRAPH_\nPhuchit Pungnatong (Krissada Sukosol) \xc3\xa9s el protagonista principal de 13 game sayawng. Es presenta, en principi, com un individu m\xc3\xa9s aviat retret i sense massa matisos. No obstant aix\xc3\xb2, encaixa a la perfecci\xc3\xb3 amb l'ambient de com\xc3\xa8dia negra i terror psicol\xc3\xb2gic que persegueix la producci\xc3\xb3._NEWLINE_Tong (Achita Sikamana) i Surachai (Sarunyu Wongkrachang) s\xc3\xb3n altres personatges decisius del film. El primer, Tong, \xc3\xa9s una companya de feina i amiga de Phuchit, molt preocupada pel comportament estrany del seu col\xc2\xb7lega; particularment, des que el va enxampar a la feina empassant-se una mosca. Surachai \xc3\xa9s un detectiu de policia que pret\xc3\xa9n atrapar a Phuchi quan aquest comen\xc3\xa7a a saltar-se les lleis._NEWLINE_La xicota de Phuchit, Maew (Namfon Pakdee), tamb\xc3\xa9 representa un paper significatiu. Ella l'abandona per convertir-se en una estrella del Pop. Per superar la prova 8, Phuchit haur\xc3\xa0 de colpejar amb una cadira al nou prom\xc3\xa9s de la seva estimada. En les versions angl\xc3\xb2fones de la pel\xc2\xb7l\xc3\xadcula, per raons comercials, Maew canvia el seu nom per Mona._NEWLINE_En el film tamb\xc3\xa9 apareixen la mare (Sukanya Kongkawong) i el pare (Philip Wilson) de Phuchit. El pare \xc3\xa9s un individu cruel que colpejava a Phuchit quan aquest era un nen i li destrossava les joguines. En la prova 13, Phuchit haur\xc3\xa0 d'enfrontar-se al seu pare, el qual apareix lligat a una cadira de rodes i encaputxat, i apunyalar-lo._NEWLINE_13 game sayawng presenta un bon registre de personatges principals i secundaris que van apareixent esglaonadament aconseguint, segons algunes cr\xc3\xadtiques, bons moments d'adrenalina, emoci\xc3\xb3 i humor negre.\n_START_SECTION_\nProducci\xc3\xb3\n_START_PARAGRAPH_\nLa producci\xc3\xb3 de 13 game sayawng va ser responsabilitat de Sahamongkol Film International Co. Ltd., societat tailandesa l\xc3\xadder al pa\xc3\xads en el negoci del cinema. La mateixa empresa tamb\xc3\xa9 va ser l'encarregada de la distribuci\xc3\xb3 de la pel\xc2\xb7l\xc3\xadcula. Prachya Pinkaew i Sukanya Vongsthapat van assumir el comprom\xc3\xads d'aconseguir els diners, reunir l'equip de treball, planificar el rodatge i signar els acords de distribuci\xc3\xb3, entre altres q\xc3\xbcestions. El pressupost del film va ser de 400.000 $ (14.301.036,83 Baht).\n_START_SECTION_\nC\xc3\xa0sting\n_START_PARAGRAPH_\nLa persona responsable de la selecci\xc3\xb3 d'actors i actrius va ser el tailand\xc3\xa9s Pithan Chokijgran, director de c\xc3\xa0sting de l'equip de producci\xc3\xb3. La llista de protagonistes i actors i actrius secund\xc3\xa0ries, sense oblidar els i les extres \xc3\xa9s certament llarga. Alguns dels artistes seleccionats i seleccionades compaginen el seu treball en el cinema amb altres carreres professionals de l'\xc3\xa0mbit art\xc3\xadstic, com ara, la m\xc3\xbasica.\n_START_SECTION_\nLlocs de rodatge\n_START_PARAGRAPH_\nEls fets que narra la pel\xc2\xb7l\xc3\xadcula es desenvolupen a Bangkok, en un sol dia. Les primeres escenes mostren un entorn urb\xc3\xa0 anod\xc3\xad, el qual es transmuta ben aviat en un ambient estrany i sinistre._NEWLINE_Les localitzacions de la primera meitat de la pel\xc2\xb7l\xc3\xadcula s\xc3\xb3n totalment mundanes: un mercat de carrer, un restaurant xin\xc3\xa8s, una parada d'autob\xc3\xbas, una oficina, etc. A mesura que la hist\xc3\xb2ria avan\xc3\xa7a se succeeixen canvis sobtats d'ubicaci\xc3\xb3, interiors i exteriors s'intercalen a un ritme vertigin\xc3\xb3s amb l'objectiu de presentar una ciutat ancorada en la tecnologia interactiva, aliena als lla\xc3\xa7os interpersonals i mancada de compassi\xc3\xb3._NEWLINE_A la segona part el festival de sang escenificat porta l'espectador a un regne m\xc3\xa9s sobrenatural i menys plausible.\n_START_SECTION_\nExhibici\xc3\xb3 i distribuci\xc3\xb3\n_START_PARAGRAPH_\nDespr\xc3\xa9s del llan\xc3\xa7ament oficial a Tail\xc3\xa0ndia el 2006, la pel\xc2\xb7l\xc3\xadcula es va presentar als cinemes de Singapur i Jap\xc3\xb3 el mes de juny de 2007. A Nord-america es va estrenar en el marc del Festival de Fantasia de Mont-real el 2007. A Hong Kong, per\xc3\xb2, la pel\xc2\xb7l\xc3\xadcula no es va poder veure a les sales fins al 2008. El 2007 es va publicar a Singapur el DVD de la pel\xc2\xb7l\xc3\xadcula amb subt\xc3\xadtols en angl\xc3\xa8s i un any m\xc3\xa9s tard als EUA.\n_START_SECTION_\nLa trilogia\n_START_PARAGRAPH_\nDes del principi el projecte es va idear com una trilogia. La pel\xc2\xb7l\xc3\xadcula va estar precedida per una s\xc3\xa8rie de curtmetratges, la suma dels quals constitu\xc3\xad una preq\xc3\xbcela intitulada 12 begin. Aquesta preq\xc3\xbcela es va exhibir a les sales de cinema com a part de la campanya promocional de la preestrena de 13 game sayawng. Alguns anys m\xc3\xa9s tard, el 2009, es va estrenar la seq\xc3\xbcela, 14 sayawng.\n_START_SECTION_\nM\xc3\xbasica\n_START_PARAGRAPH_\nLa banda sonora de la pel\xc2\xb7l\xc3\xadcula \xc3\xa9s obra del compositor i actor tailand\xc3\xa8s Kitti Kuremanee, nascut a Chiang Mai, va estudiar trompa i composici\xc3\xb3 a Tail\xc3\xa0ndia i, m\xc3\xa9s tard, a Anvers, B\xc3\xa8lgica, composici\xc3\xb3 contempor\xc3\xa0nia. La seva participaci\xc3\xb3 a 13 game sayawng va propiciar que es reconegu\xc3\xa9s la seva obra. Al llarg de la seva vida professional ha guanyat molts trofeus i premis.\n_START_SECTION_\nInflu\xc3\xa8ncia posterior\n_START_PARAGRAPH_\nVeient l'\xc3\xa8xit creixent de la pel\xc2\xb7l\xc3\xadcula es va plantejar la possibilitat d'un remake. Si b\xc3\xa9 els drets de la cinta van ser inicialment adquirits per The Weistein Company, a la llarga, van ser els productors de la saga Paranormal Activity qui van realitzar l'adaptaci\xc3\xb3. El 23 de febrer de 2011 a Bloody Disgusting horror es va publicar una not\xc3\xadcia en la qual es comunicava que Jason Blum i Brian Kavanaugh-Jones havien adquirit els drets per a una versi\xc3\xb3 en angl\xc3\xa8s de la pel\xc2\xb7l\xc3\xadcula, als EUA. Finalment, el 7 de mar\xc3\xa7 de 2014, veia la llum 13 Sins, la versi\xc3\xb3 americana de 13 game sayawng, dirigida per Daniel Stamm i amb gui\xc3\xb3 de David Birke i Daniel Stamm."